title: Kokochnik
text: Kokochnik (кокошник e ruseg) a zo ur pennwisk merc'hed a veze douget e Bro-Rusia. Dont a ra ar ger "kokochnik" eus ar ger "kokóch" a dalveze "yar" e henrusianeg. Simbol dilhad hengounel Rusia eo dre vras.
  
  Istor 
  
  Anavezet eo abaoe ar XVIIvet kantved d'an nebeutañ, pa oa bet kavet ar ger "kokochnik" er paperioù evit ur wech kentañ. Met n'ouzer ket pegoulz e oa krouet. Etre an Xvet hag an XIIvet kantved e veze douget seurt pennwiskoù, tost a-walc'h d'ar c'hokochnik a c'holoe an tal hag ar penn.
  
  Douget e veze betek an XXvet kantved, ha betek ar bloavezhioù 1920 e oa ur pezh dilhad eured hengounel. Kokochnik perlez a veze lakaet goude dimeziñ, ha douget gant ar wreg betek ma veze ganet he bugel kentañ, ha goude se e wiske anezhañ nemet evit ar gouelioù. E lec'hioù 'zo e veze douget nemet e-pad tri devezh kentañ an eured. El lec'hioù-se e veze douget pennwiskoù all - mouchouer pe tog, hag ar c'hokochnik ne oa ken nemet ur c'hiz eured.
  
  Lez an impalaer 
  Berzet e oa dougen kokochnik d'ar merc'hed eus an noblañs gant an impalaer Pêr Iañ e-tro ar bloavezhioù 1700 pa glaske lakaat anezho da zougen dilhad Europa. Evit-se e oa graet un urzh ispisial. Met lakaet e oa en-dro goude evel lodenn dilhad al lez merc'hed gant an Impalaerez Katelin II. Gant brezelioù Napoleon e save an dedenn evit an dilhad hengounel. Er bloavezhioù 1812-1814 e veze douget "sarafanoù" c'hlaz a ruz e mod "rus". Seurt sarafanoù a veze douget gant an impalaerezed.
  
  Abaoe 1834 e veze douget dilhad al lez nevez, ouzhpennet gant ar c'hokochnik. Seurt dilhad a veze douget gant ar plac'hed-enor betek an dispac'h 1917. Stumm ar c'hokochnik a oa disheñvel diouzh ar pennwiskoù orin, ha tostoc'h ouzh pennwiskoù Azginivelezh Italia.
  
  Pennwiskoù
  Sevenadur Rusia